Др Милош Ковачевић, редовни професор за Савремени српски језик и

Општу лингвистику Филолошког факултета у Београду и

Филолошко-уметничког факултета у Крагујевцу

Рецензија рукописа књиге Јордане Марковић, Маје Вукић и Александре Јанић

ПРАВОПИСНА И ДРУГА ЈЕЗИЧКА ВЕЖБАЊА

Књига *Правописна и друга језичка вежбања* Јордане Марковић, Маје Вукић и Александре Јанић има 207 страница текста који, изузме ли се прво правописно проглавље "Писмо", структурно прати поглавља из актуелног и важећег *Правописа српскога језика* Матице српске из 2010. аутора Митра Пешикана, Јована Јерковића и Мата Пижурице, а у редакцији Мата Пижурице, Милорада Дешића, Бранислава Остојића и Живојина Станојчића. Књига почиње поглављем о рефлексима јата у савременом српском стандардном језику, затим издвајањем провописних проблема везаних за поједине гласове и све типове гласовних промена, односно алтернација гласова, потом писања великог и малог слова, па састављеног, растављеног и полусложеничког писања речи, након чега следе: подела речи на слогове, писање скраћеница, писање страних речи и употреба интерпункцијских знакова. Дакле, књига Јордане Марковић, Маје Вукић и Александре Јанић прати сву правописну проблематику српскога језика.

А та се проблематика не представља навођењем и систематизацијом огромног броја правописних правила, посебно за поједина поглавља, каква су нпр. писање великог слова и састављеног и растављеног писања речи. Ауторкама је, наиме, главни циљ био уважбавање правописних правила, или боље речено: конкретна примена правописних правила у пракси, у оквиру лексичких, реченичних и текстуалних контекста. Ауторкама није циљ да у делу који се односи на "представљање" правописних правила пренесу сва правила, него само она општа, док се специфична правила, правила што представљају изузетке од општих правила не дају у текстуалном делу, него у делу који се односи на вежбања. Показаћемо то на примеру обраде рефлекса "јата" у савременом српском стандардном језику. Ауторке у описно-инструктивном делу лекције наводе само ово: "Према рефлексима старог гласа *Ѣ* разликујемо три изговора: – екавски (рефлекс *е*); – (и)јекавски (рефлекс *(и)је*); – икавски (рефлекс *и*). Стандардни српски језик има два изговора – екавски и ијекавски.". А потом следе вежбања која углавном подразумевају претварање екавских у (и)јекавске облике издвојених лексема, или лексема у реченичном контексту. Међу примерима за увежбавање налазе се, међутим, и они који не подлежу датом општем правилу да ијекавски рефлекс подразумева замену јата са *ије* или *је*. У вежбама се, наиме, налазе и лексеме *забележити, обележавање, вејавица, брегови* и др. чији ијекавски облици немају на месту јата нити *ије* нити *је* него или *и*, или *е:* *забиљежити, обиљежавање, вијавица, брегови*. То значи да ће студенти тек уз помоћ *Правописа* моћи решити дата питања. У супротном, било би неопходно да ауторке у делу представљања правила напишу да у ијекавском има и замена са *и*, и то тада када се кратко јат налази испред *о, ј* или *љ* (*волио, вијавица, забиљежити*), односно да у ијекавском има и замене са *е*, када се кратко "јат" нађе иза групе сугласника у чијем саставу је и сугласник *р* (*брегови, стрелица,* на пример).

Наведени пример представљања правила и његове (не)примењивости на тексту парадигматичан је за овај приручних. Ауторке увек на почетку лекције дају сажета основна, темељна правила из *Правописа српскога језика* Матице српске из 2010. године, док се спецификацијска правила усвајају кроз немогућност примене основних правила у конкретним примерима. Баш зато је овај приручник пре свега приручник за вежбање, и за усвајање правописних правила путем вежбања, а не путем њиховог правописног "меморисања". И зато је овај приручник само пратилачка књига уз књигу *Правописа српскога језика*.

Две су значајне позитивне карактеристике ове књиге. Прва, број и врста примера за вежбање. Примери су врло разноврсни, врло функционални, и, што је најзначајније, конклузивно импликативни. Наиме, на основу њих се лако самосталним закључивањем долази како до општих тако и до спецификативних правописних правилу унутар сваке од правописних области. А бројност и разноврсност примера остварена је захваљујући, како и саме ауторке кажу, дугогодишњим припремама "ауторâ ове књиге за часове правописних и других језичких вежбања". Друга, врло значајна карактеристика ове књиге јесте у вежбања уврштена правописно блиска, а строго научно посматрано, неправописна проблематика. Таква је, на пример, употреба неправилног заменичког облика *сво* уместо *све*, па употреба различитих ненормативних синтаксичких конструкција, какве су тмезичке конструкције (типа *од никога* уместо *ни од кога*) или пак конструкције *у вези тога* уместо *у вези с тим* и сл. У складу са готово општеприхваћеним лаичким мишљењем да правопис треба да понуди осим правописних и све најзначајније граматичке недоумице, ауторке су у оквиру вежбања велику пажњу посветиле и овим пре граматичким неголи правописним питањима.

Да закључимо. Књига *Правописна и друга језичка вежбања* Јордане Марковић, Маје Вукић и Александре Јанић врло је вредан и практичан правописни и правописно-граматички приручник, изузетно потребан за наставу правописа како у средњој школи тако и на факултету. То је одличан приручник за савладавање елементарне писмености савременог српског стандардног језика. Зато са задовољством књигу *Правописна и друга језичка вежбања* Јордане Марковић, Маје Вукић и Александре Јанић **препоручујем за штампање.**

Београд, 29. 6. 2020. Милош Ковачевић

