Рецензија

за приручник *Правописна и друга језичка вежбања*

Приручник (или *помоћни уџбеник* како га именују аутори) „Правописна и друга језичка вежбања” аутора Јордане Марковић, Маје Вукић и Александре Јанић у издању Филозофског факултета из Ниша (2020) збирка је добро одабраног материјала за проверу познавања актуелног *Правописа* Матице српске из 2010. године. Приручник је урађен у оквиру трију пројеката које финансира Министарство просвете, науке и технолошког развоја Републике Србије: *Дијалектолошка истраживања српског језичког* *простора* (бр. 178020), *Динамика структура савременог српског језика* (бр. 178014), *Одрживост идентитета Срба и националних мањина у* *пограничним општинама источне и југоисточне Србије* (бр. 179013), као и у оквиру интерног пројекта *Српски језик некад и сад:лингвистичка истраживања* (360/1-16-10-01) Департмана за српски језик Филозофског факултета у Нишу.

Овај практикум скуп је сажетих правила које прописује *Правопис српског језика*  Матице српске из 2010. године (и његова каснија издања) као и добро примерених вежбања, задатака и тестова за примену поменутих правила. Примери су преузети из вишегодишњих припрема наших аутора за часове правописних и других језичких вежбања. Инсистирало се, пре свега, на најчешћим колебањима код студената која се тичу дилеме да ли треба употребити *овај* или *онај* облик да би се писало у сагласју са прописаном нормом. Похвално је то што аутори, у једној неприкосновено екавској средини какав је Ниш са околинином, на првом месту у практикуму презентују поуке и вежбања о (и)јекаваском изговору старога вокала *јат*. С обзиром на чињеницу да су и екавска и (и)јекавска верзија поменутог *Правописа* у употреби на територији српског језика, аутори с правом инсистирају на правилном писању (и изговору) ијекавских облика датих екавских варијаната. Обухваћени су, углавном, примери најчешћих колебања који се тичу следећих правописних правила: писања *ј* и *х* (*авијација, пијук, новији, змијски* : *виолина, био, лаик, шеик; хаос, халабука* : *рђав*  и сл.), палатализација и сибиларизација, јотовање, алтернација сугласника по звучности и месту артикулације, упрошћавање сугласничких група, промена *л* у *о*, непостојано *а*, преглас вокала, покретни вокали, писање малог и(ли) великог почетног слова, састављено, растављено и полусложеничко писање речи, подела речи на слогове, скраћенице, могућност двојаког писања, писање страних имена и интерпункцијски знаци. „Друга језичка вежбања”, како у наслови стоји, тичу се проблема везаних за уочавање и исправку правопсиних и других језичких грешака у реченицама. Највећи део практикуму посвећен је тестовима (од 92. до 205. странице, до краја) којима се проверава свеукупно владање парвописном нормом.

С обзиром на неизбежну, али поразну чињеницу да се данас, најпре млађа популација, дакле и студенти, највише информишу преко друштвених мрежа и комуницирају СМС порукама, врло је важно предочити студентима српског језика да су валидна правописна правила прописана актуелним *Правописом*, а не на интернету. Приручник који је пред нама на најбољи начин поучава, упућује и тестира степен усвојености правописне норме.

Из напред реченог може се закључити да са великом задовољством препоручијем за штампу приручни „Правописна и друга језичка вежбања”.

Нови Сад, 24.6. 2020. проф. др Гордана Драгин